രോഹിത് ശര്മ്മ തിളങ്ങി, മികവ് പുലര്ത്തി രാഹുലും സൂര്യകുമാര് യാദവും, സന്നാഹ മത്സരത്തില് ഓസ്ട്രേലിയക്കെതിരെ ഇന്ത്യയ്ക്ക് അനായാസ വിജയം ഐസിസി ടി20 ലോകകപ്പിന് മുന്നോടിയായി നടന്ന രണ്ടാം സന്നാഹ മത്സരത്തില് ഓസ്ട്രേലിയക്കെതിരെ ഇന്ത്യയ്ക്ക് 9 വിക്കറ്റിന്റെ വിജയം. മത്സരത്തില് ഓസ്ട്രേലിയ ഉയര്ത്തിയ 153 റണ്സിന്റെ വിജയലക്ഷ്യം 17.5 ഓവറില് ഇന്ത്യ മറികടന്നു. ഇന്ത്യയ്ക്ക് വേണ്ടി കെ എല് രാഹുല് 31 പന്തില് 39 റണ്സും രോഹിത് ശര്മ്മ 41 പന്തില് 60 റണ്സും സൂര്യകുമാര് യാദവ് 27 പന്തില് 38 റണ്സും ഹാര്ദിക് പാണ്ഡ്യ 8 പന്തില് 14 റണ്സും നേടി. ഒരേയൊരു വിക്കറ്റ് വീഴ്ത്താന് മാത്രമാണ് ഓസ്ട്രേലിയക്ക് സാധിച്ചത്. നേരത്തെ ആദ്യ സന്നാഹ മത്സരത്തില് ഇംഗ്ലണ്ടിനെ ഏഴ് വിക്കറ്റിന് ഇന്ത്യ പരാജയപെടുത്തിയിരുന്നു. Picture Source : Twitter BCCI മത്സരത്തില് ആദ്യം ബാറ്റ് ചെയ്ത ഓസ്ട്രേലിയ 48 പന്തില് 57 റണ്സ് നേടിയ സ്റ്റീവ് സ്മിത്ത്, 28 പന്തില് 37 റണ്സ് നേടിയ ഗ്ലെന് മാക്സ്വെല്, 25 പന്തില് പുറത്താകാതെ 41 റണ്സ് നേടിയ മാര്ക്കസ് സ്റ്റോയിനിസ് എന്നിവരുടെ മികവിലാണ് ഭേദപ്പെട്ട സ്കോര് നേടിയത്. ഇന്ത്യയ്ക്ക് വേണ്ടി രവിചന്ദ്രന് അശ്വിന് രണ്ടോവറില് 8 റണ്സ് വഴങ്ങി 2 വിക്കറ്റും ഭുവനേശ്വര് കുമാര്, രവീന്ദ്ര ജഡേജ, രാഹുല് ചഹാര് എന്നിവര് ഓരോ വിക്കറ്റ് വീതവും നേടി. ഒക്ടോബര് 24 ന് പാകിസ്ഥാനെതിരെയാണ് ലോകകപ്പിലെ ഇന്ത്യയുടെ ആദ്യ മത്സരം. സന്നാഹ മത്സരങ്ങളില് ശക്തരായ ഇംഗ്ലണ്ടിനെയും ഓസ്ട്രേലിയയെയും പരാജയപെടുത്തിയതിന്റെ ആത്മവിശ്വാസത്തിലാണ് ഇന്ത്യ ലോകകപ്പിലെത്തുന്നത്. Picture Source : Twitter BCCI